**Stúdzjewizer foar it ûnderdiel 'fakdidaktysk praktikum'**

**Module 2017-2018**

**Doelgroep**

Kursisten Afûk Foech

Studinten Frysk bachelor, dieltiid en foltiid

**Kolleezjedata**

6 febrewaris - 3 april 2018, tiisdeis fan 16.00-17.00 oere (soms mei oerrin yn de ateliertiid)

24 april - 26 juny 2017, tiisdeis fan 20.00-21.00 oere.
Kolleezjefrij op 27 febrewaris, 10 april, 17 april en 1 maaie.

**Omfang**

4 EC (96 stúdzje-oeren)

**Kontaktpersoanen**algemien: Henk Wolf (henkwolfljouwert@yahoo.com, 06-18932351)
lêslist: Alex Riemersma (a.m.j.riemersma@nhl.nl)
Afûk-saken: Lineke Kuiper (l.kuiper@afuk.nl)

**Doelen**

Nei ôfrin fan de kursus kinne de dielnimmers:
\* selsstannich lessen tariede, útfiere en evaluearje;

\* eigen les- en toetsmateriaal ûntwikkelje;

\* soargje foar in fruchtber learklimaat, it aktivearjen fan learders en it stimulearjen fan ynteraksje mei learders as groep en yndividueel;

\* rekken hâlde mei ferskillen tusken learders yn lestarieding en útfiering;
\* rekken hâlde mei ûntjouwingen yn it ûnderwiis;
\* maatskiplike ûntjouwingen in plak jaan yn it eigen ûnderwiis;

\* in eigen fisy op it ûnderwiis en op it skoalfak Frysk formulearje;
\* oanjaan hoe't se harsels fierder ûntwikkelje wolle yn it berop fan lesjouwer Frysk.

**Ynhâld**

De kursus bestiet út tematyske kolleezjes. Dy wurde jûn troch in breed team fan dosinten fan de NHL, fan de Afûk en út it ûnderwiisfjild. Fierder binne der in pear oefenkolleezjes yn de plenning opnaam. De opdrachten kinne makke wurde yn de wyklikse ateliertiid. Sjoch foar de details it kolleezje-oersjoch.

**Staazje**

De NHL-studinten fiere yn it ramt fan it kolleezje in pear opdrachten út yn in staazjegroep. Dat mei wêze yn it ramt fan in rinnende staazje, mar se meie sels ek wat oars regelje. De studinten binne sels ferantwurdlik foar it finen fan in gaadlike staazjegroep.

De Afûk-kursisten hawwe oer it generaal net folle ûnderwiisûnderfining. Foar harren is it praktykûnderdiel dêrom wat grutter. Se rinne tsien kear staazje yn twa ferskillende groepen (5 kear hospitearje by in lesjouwer) en moatte by elke groep ien kear in les selsstannich jaan. Lineke Kuipers bemiddelet tusken de Afûk-kursisten en Afûk-lesjouwers. Afûk-kursisten mei ûnderwiisûnderfining kinne yn oerlis mei Lineke besjen oft in koartere staazje mooglik is.

**Kursusmentor**
Omdat de kursus ferskillende dosinten hat, krijt elke dielnimmer foar de doer derfan in kursusmentor. Foar NHL-studinten Frysk is dat Henk Wolf. Foar Afûk-kursisten is it Lineke Kuiper. Foar oanskowers út it fjild wurdt yn oerlis in mentor socht. De mentor is it earste oansprekpunt by fragen en problemen. De kursist en de kursusmentor hâlde tegearre de fuortgong yn 'e gaten.

**Dossier**

De dielnimmers oan de kursus foarmje in dossier. Dêr moatte úteinlik de folgjende fjouwer ûnderdielen yn opnaam wurde:

A. in ûnderdiel 'lêslist' mei de folgjende ynhâld:

1. in troch in dosint fan de NHL/Afûk ûnderskreaune foldwaande beoardieling fan jo kennis fan de literatuer op 'e lêslist;

B. in ûnderdiel 'kolleezjestof' mei de folgjende ynhâld:

1. in útwurking fan de opdrachten dy't jo fan de dosinten yn de kolleezjes krigen ha;

C. in ûnderdiel 'staazje' mei de folgjende ynhâld:

1. foar elke les dy't jo sels jûn ha: in bewiis fan jo tarieding (bg. lesformulier) en in selsevaluaasje;
2. skriftlike ynhâldlike feedback fan de learlingen/kursisten út de groep;
3. in koarte refleksje op jo eigen lesjaan;

4. in koarte evaluaasje fan jo lesjaan troch de begeliedende dosint;
5. foar Afûk-kursisten: in evaluaasje fan jo lêste les troch in eksaminator fan Afûk of NHL;
6. in oersjoch fan it learmateriaal dat jo brûkt ha by de lessen (literatuerlist, ynternetadressen, fotokopyen ensfh.);
7. in evaluaasjemiddel (toets) mei in ferantwurding dêrfan troch josels;
8. links nei twa fideofragminten (elk maks. 4 minuten lang) fan jo eigen lesjaan.

D. in subjektive fisy op lesjaan yn it Frysk: wêrom, hoe ensfh.

**Beoardieling**
It dossier wurdt beoardiele troch twa dosinten fan NHL en/of Afûk. De beoardieling wurdt útdrukt yn in hiel sifer fan 1-10. Foar de beoardieling wurdt gebrûk makke fan in beoardielingsynstrumint. Dat is achter yn dizze stúdzjewizer opnaam.

**Praktyske saken**
Yn dizze stúdzjewizer binne in stikmannich dokuminten opnaam dy't jo brûke kinne by it gearstallen fan it dossier en it rinnen fan de staazje(s). Net elkenien sil se allegear brûke moatte. It giet om:
- twa foarbylden fan lestariedingsformulieren;
- ôfspraken en rjochtlinen foar Afûk-staazjes;
- staazjeformulier Afûk (foar staazjebegelieder en eksaminator);
- STARR: tips foar selsevaluaasje;
- feedbackformulier foar kursisten/learlingen dy't jo beoardielje moatte;
- taljochting op dossieropdracht D (subjektive fisy op it lesjaan yn it Frysk).

**Kolleezjeplenning**

|  |  |  |
| --- | --- | --- |
| 13 feb16.00 | 1. Yntroduksje | Lineke Kuiper en Henk Wolf |
| 20 feb16.00 | 2. Hoe wurdt meartalich ûnderwiis yn oare lannen oanpakt? | Joana Duarte |
| 6 mrt16.00 | 3. Hoe goed moatte jo en jo learlingen/kursisten it Frysk behearskje?  | Reitze Jonkman |
| 13 mrt16.00 | 4. Hoe lizze jo grammatika út? | Pieter Duijff |
| 20 mrt16.00 | 5. Hoe geane jo kreatyf mei besteand learmateriaal om?  | Renske Pasma |
| 27 mrt16.00 | 6. Praktysk kolleezje: oefenje en ûnderfiningen útwikselje | Lineke Kuiper en Henk Wolf |
| 3 apr16.00 | 7. Hokker wurkfoarmen kin in dosint brûke?  | Alex Riemersma? |
|  |
| 24 apr20.00 | 8. Hoe meitsje jo in goede toets?  | Henk Wolf |
| 8 mai20.00 | 9. Hokker taalnoarm hâldt in dosint Frysk oan? | Henk Wolf |
| 15 mai20.00 | 10. Hoe wurket wurdskatdidaktyk? (1) | Gerbrich de Jong |
| 22 mai20.00 | 11. Praktysk kolleezje: oefenje en ûnderfiningen útwikselje | Lineke Kuiper en Henk Wolf |
| 29 mai20.00 | 12. Hoe brûke jo de lestiid optimaal?  | Henk Wolf |
| 5 jun20.00 | 13. Hoe fergrutsje jo it plak fan it Frysk yn de organisaasje? | Alex Riemersma |
| 12 jun20.00 | 14. Hoe brûke jo jo lichem en stim by it lesjaan? | Joke van Balen |
| 19 jun20.00 | 15. Hoe wurket wurdskatdidaktyk (2) | Gerbrich de Jong |
| 26 jun20.00 | Presintaasjes | Lineke Kuiper en Henk Wolf |
| 3 juli20.00 | Presintaasjes |  |

**Wa is wa?**

**Alex Riemersma** is lektor meartaligens by NHL en Stenden en dosint by de tale-opliedingen fan de NHL.

**Gerbrich de Jong** is dosinte by de opliedingen Frysk en Nederlânsk fan de NHL.

**Henk Wolf** is taalkundedosint by de tale-opliedingen fan de NHL.

**Joana Duarte** is associate lektor meartaligens by Stenden, dosint by de RuG en ûndersiker by Mercator. Se liedt in projekt op it mêd fan meartalich ûnderwiis foar de NHL.

**Joke van Balen** is fakdidaktika by de oplieding Nederlânsk fan de NHL. **Lineke Kuiper** is by de Afûk ferantwurdlik foar de kursussen, wêrûnder it lesjouwersfoech. Se is mentor foar de Afûk-kursisten.

**Pieter Duijff** is dosint by it tiim Nederlânsk-Frysk fan de NHL en ûndersiker en wurdboekskriuwer by de Fryske Akademy.

**Renske Pasma** is lesjouster en ûnderwiismeiwurkster by de Afûk.

**Dossieropdrachten by de kolleezjes**

1. Yntroduksje.
Notearje wat jo it kommende healjier graach leare wolle oer lesjaan yn it Frysk. Besykje oan de hân fan de kolleezjeplenning yn te skatten hokker fan jo learwinsken oft yn dit fak ferfolle wurde. Besykje ek oan te jaan hoe't eventuele fierdere winsken realisearre wurde kinne.

2. Hoe wurdt it ûnderwiis yn lytse talen yn oare lannen oanpakt?
Meitsje in gearfetting fan wat jo yn de les leard ha en nim dy op yn jo dossier.

3. Hoe goed moatte jo en jo learlingen it Frysk behearskje?

Jo krije yn de les in opdracht fan de dosint. Nim dy mei de útwurking op yn it dossier.

4. Hoe lizze jo grammatika út?
Omskriuw wat jo yn de les leard ha oer it útlizzen fan grammatikaregels.

5. Hoe geane jo kreatyf mei besteand learmateriaal om?
Meitsje in gearfetting fan wat jo yn de les leard ha en nim dy op yn jo dossier. Nim eventuele saken dy't jo yn de les makke ha ek op.

6. Praktysk kolleezje
Gjin dossieropdracht.

7. Hokker wurkfoarmen kin in dosint Frysk brûke?
Notearje op syn minst twa wurkfoarmen dy't yn de les oan 'e oarder west ha. Nim eventuele saken dy't jo yn de les makke ha ek op.

8. Hoe meitsje jo in goede toets?
Jo krije yn de les in opdracht fan de dosint. Nim dy mei de útwurking op yn it dossier.

9. Hokker taalnoarm hâldt in dosint Frysk oan?
Der binne in protte manieren om Frysk te praten. Der binne ek in protte manieren om te reagearjen op it Frysk fan jo learlingen/kursisten, skriftlik sawol as mûnling. Skriuw jo eigen ideeën ris op oer de taalnoarm dy't jo hantearje en dy't jo fan jo kursisten/learlingen ferwachtsje. Skriuw ek op hoe't jo reagearje as jo learlingen/kursisten har mûnling/skriftlik net oan jo noarm hâlde. Gean yn jo ferhaal yn op saken lykas dialektfariaasje, ynterferinsjes en distansjearring. It komt net sa krekt mei de lingte fan jo ferhaal, mar hâld as rjochtline ien à twa kantsjes A4 oan.

10. Hoe wichtich is talige ynteraksje yn de les?

Meitsje in gearfetting fan wat jo yn de les leard ha en nim dy op yn jo dossier.

11. Praktysk kolleezje
Gjin dossieropdracht.

12. Hoe brûke jo de lestiid optimaal?
Omskriuw foar jo eigen lessen oft jo ek mooglikheden sjogge foar 'flipping the classroom'. Notearje wat dêr foar jo de wichtichste foar- en neidielen fan binne.

13. Hoe brûke jo jo lichem en stim by it lesjaan?
Notearje wêr't jo by it brûken fan jo stim by it lesjaan ekstra omtinken oan jaan moatte.

14. Hoe fergrutsje jo it plak fan it Frysk yn de organisaasje?
Meitsje in gearfetting fan wat jo yn de les leard ha en nim dy op yn jo dossier.

**Lêsstof**

Hoogeveen, P. & J. Winkels (2010),
*Het didactische werkvormenboek. Variatie en differentiatie in de praktijk*.
Assen: Van Gorkum. 10e printinge (of nijer).
Dêrút lêze: side 37-77.

Riemersma, A. (2016, red.)
*Grip op kwaliteit*.
Ljouwert: NHL Hogeschool.
Te finen op http://www.grip.frl/oer-grip/ynfoboekje/

Fierder út de reader:

List fan kearndoelen Frysk foar it basis- en fuortset ûnderwiis.

Bruining, J. (2018),
*Presentatievaardigheden*.
Opnaam yn de syllabus.

Moeskops, K. e.o. (2008),
*Leerstijlen en werkvormen*.
Undersyksferslach Universiteit Utrecht.

Mondria, J. (2006),
'Mythen over vocabulaireverwerving',
*Levende Talen* 2006, nr. 12, side 3-11.

Witte, K. & M. Cachet (2013),
'Flip de klas: Theorie als huiswerk en oefeningen als les. Ervaringen uit de literatuur en voorbeelden voor het economie-onderwijs'.
*Didactief* jrg. 23, nr. 9, side 26-29.

Wolf, H. (2007),
'Methoden om een vreemde taal te leren',
yn: *Reader Algemene en Toegepaste Taalkunde*,
Ljouwert: Instituut Educatie en Communicatie NHL.

Yn oerlis mei Alex Riemersma kin ek in oare lêslist gearstald wurde.